b"\n_START_ARTICLE_\nEric Bana\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nEric Bana se je kot Eric Banadinovi\xc4\x87 rodil v Melbourneu, Victoria, Avstralija, kot mlaj\xc5\xa1i od dveh otrok; ima \xc5\xa1e starej\xc5\xa1ega brata, Anthonyja. Po o\xc4\x8detovi strani ima hrva\xc5\xa1ke korenine. Njegov dedek po o\xc4\x8detovi strani, Mate Banadinovi\xc4\x87, je po 2. svetovni vojni odletel v Argentino, njegova babica po o\xc4\x8detovi strani pa se je v petdesetih skupaj s svojim sinom Ivanom (o\xc4\x8detom Erica Bane) preselila najprej v Nem\xc4\x8dijo in kasneje v Avstralijo. Njegov o\xc4\x8de je bil logisti\xc4\x8dni mened\xc5\xbeer za podjetje Caterpillar, Inc., njegova mama Eleanor, ki se je rodila v Nem\xc4\x8diji, pa je bila frizerka. Eric Bana je odrasel v Tullamarineu, zahodnem predmestju Melbournea, blizu glavnega letali\xc5\xa1\xc4\x8da. V intervjuju za revijo The Mail on Sunday je novinarki Antonelli Gambotto-Burke povedal, da so njegovo dru\xc5\xbeino mnogokrat \xc5\xbealili razni rasisti, zaradi \xc4\x8desar se je tudi sam ve\xc4\x8dkrat zna\xc5\xa1el v te\xc5\xbeavah.\xc2\xa0\xc2\xbb'Priseljenec' je tako grozna beseda,\xc2\xab\xc2\xa0je dejal. Povedal je \xc5\xa1e: \xc2\xbbVedno sem bil ponosen na svoje korenine, ki so zelo vplivale na mojo vzgojo. Vedno sem bil v dru\xc5\xbebi ljudi evropejskega izvora.\xc2\xab_NEWLINE_Talent za igranje je Eric Bana pokazal \xc5\xbee zelo zgodaj, saj je \xc5\xbee pri \xc5\xa1estih ali sedmih letih opona\xc5\xa1al svoje sorodnike. Za\xc4\x8del je z opona\xc5\xa1anjem hoje, glasu in manirizma svojega dedka. V \xc5\xa1oli je ve\xc4\x8dkrat opona\xc5\xa1al svoje u\xc4\x8ditelje, da se je izognil te\xc5\xbeavam. Ko je kot najstnik videl film Mela Gibsona, Pobesneli Maks (1979), si je za\xc5\xbeelel, da bi postal igralec. Kakorkoli \xc5\xbee, o karieri v nastopanju ni resno razmi\xc5\xa1ljal do leta 1991, ko se je pri\xc4\x8del ukvarjati s stand-up komedijo, medtem pa je delal kot to\xc4\x8daj v baru v hotelu Castle v Melbourneu. Z nastopi s stand-up komedijo komedijo v mestnih lokalih ni zaslu\xc5\xbeil dovolj, da bi se pre\xc5\xbeivljal, zaradi \xc4\x8desar je \xc5\xa1e naprej delal kot to\xc4\x8daj in natakar.\n_START_SECTION_\nZgodnje delo (1993\xe2\x80\x931997)\n_START_PARAGRAPH_\nLeta 1993 se je Eric Bana prvi\xc4\x8d pojavil na televiziji, ko je zaigral v oddaji Stevea Vizarda, Tonight Live. Njegov nastop je pritegnil pozornost producentov televizijske serije s ske\xc4\x8di, Randevu, ki so ga povabili k njihovi seriji kot scenarist in igralec. V \xc5\xa1tirih letih nastopanja v seriji je Eric Bana sam napisal ve\xc4\x8dino svojega gradiva in nekateri liki iz serije so temeljili na \xc4\x8dlanih njegove dru\xc5\xbeine. S svojimi opona\xc5\xa1anji Columba, Arnolda Schwarzeneggra, Sylvestra Stallonea in Toma Cruisea je zaslovel med ob\xc4\x8dinstvom televizijske serije. Zaradi tega uspeha je kasneje posnel tudi lasten album s ske\xc4\x8di, Out of Bounds, ki je iz\xc5\xa1el leta 1994, ter vodil lastno televizijsko oddajo z naslovom Eric, ki se je na avstralski televiziji predvajala leta 1996. Oddaja, kjer so izvajali izbrane ske\xc4\x8de skupaj z vsakdanjimi liki, ga je spodbudila k temu, da je za\xc4\x8del nastopati tudi v lastni televizijski oddaji s ske\xc4\x8di, The Eric Bana Show. Oddaja, scenarij katere je napisal sam, je vklju\xc4\x8devala ske\xc4\x8de, v njej so nastopili tudi razni stand-up komedijanti in slavne osebnosti, vendar ni pritegnila veliko ob\xc4\x8dinstva in po osmih epizodah so jo zaradi slabih ocen ukinili. Kljub temu je leta 1997 prejel nagrado Logie Award v kategoriji za \xc2\xbbnajpopularnej\xc5\xa1o komi\xc4\x8dno osebnost\xc2\xab\xc2\xa0za svoje delo pri oddaji Randevu._NEWLINE_Istega leta je Eric Bana zaigral v svojem prvem filmu, in sicer avstralskem filmu The Castle, ki je govoril o dru\xc5\xbeini iz Melbournea, ki se je borila za to, da bi obdr\xc5\xbeali svoj dom ob letali\xc5\xa1\xc4\x8du v Melbourneu, saj jih avtoriteta letali\xc5\xa1\xc4\x8da sili k selitvi. V filmu je imel stransko vlogo kick-boxerskega ra\xc4\x8dunovodje Cona Petropoulousa, ki je zet lastnika stanovanja. Film The Castle je dobil nepri\xc4\x8dakovano veliko pozornost s strani kritikov in zaslu\xc5\xbeil presenetljivo veliko denarja, 10.326.428 avstralskih dolarjev samo v Avstraliji.\n_START_SECTION_\nPreboj (1997\xe2\x80\x932005)\n_START_PARAGRAPH_\nKljub temu, da je le malo igral v dramah, je Eric Bana leta 1997 sprejel ponudbo re\xc5\xbeiserja Andrewa Dominika in se pojavil v filmu Chopper (2000), biografskem filmu, ki je temeljil na \xc5\xbeivljenju zloglasnega avstralskega zlo\xc4\x8dinca Chopperja Reada. Andrew Dominik je na projektu delal pet let, vendar ni mogel najti igralca, ki bi lahko upodobil glavno vlogo. \xc5\xa0ele potem, ko je Chopper Read za vlogo sam predlagal Erica Bano, ki ga je videl med nastopanjem s ske\xc4\x8di na televiziji, je re\xc5\xbeiser pomislil na to, da bi mu ponudil vlogo._NEWLINE_Za vlogo si je Eric Bana pobril glavo, se zredil za skoraj petnajst kilogramov in dva dneva pre\xc5\xbeivel s Chopperjem Readom, da bi lahko popolnoma opona\xc5\xa1al njegovo mimiko. S snemanjem je moral pri\xc4\x8deti vsako jutro ob \xc5\xa1tirih zjutraj, na vsakem snemanju pa so porabili pet ur samo zato, da so mu narisali tatuje, s katerimi je bil prekrit Chopper Read. Kljub temu, da je film zunaj Avstralije iz\xc5\xa1el le v omejeni izdaji, so filmski kritiki Ericu Bani za njegov nastop v filmu dodelili ve\xc4\x8dinoma pozitivne kritike. Ameri\xc5\xa1ki kritik Roger Ebert ga je pohvalil, pri \xc4\x8demur je povedal: \xc2\xbbV komedijantu, imenovanem Eric Bana, so filmski ustvarjalci po mojem mnenju na\xc5\xa1li bodo\xc4\x8do zvezdo \xe2\x80\xa6 Ima kvalitete, ki se jih ne priu\xc4\x8di\xc5\xa1 v nobeni \xc5\xa1oli igranja in le jih ima le pe\xc5\xa1\xc4\x8dica igralcev. Enostavno ne more\xc5\xa1 odvrniti pogleda od njega.\xc2\xab Film Chopper je po\xc5\xbeel veliko uspeha s strani filmskih kritikov in zaslu\xc5\xbeil veliko denarja, na podelitvi nagrad avstralskega filmskega in\xc5\xa1tituta leta 2001 pa je bil nominiran v kategoriji za \xc2\xbbnajbolj\xc5\xa1i film\xc2\xab. Njegov nastop v filmu je Ericu Bani prislu\xc5\xbeil nagrado avstralskega filmskega in\xc5\xa1tituta v kategoriji za \xc2\xbbnajbolj\xc5\xa1ega igralca\xc2\xab._NEWLINE_Leta 2001 je re\xc5\xbeiser Ridley Scott Erica Bano izbral za vlogo ameri\xc5\xa1kega vojaka v filmu Sestreljeni \xc4\x8drni jastreb (2001). Ridley Scott, ki je bil navdu\xc5\xa1en nad njegovim nastopom v filmu Chopper, od njega ni zahteval, naj se udele\xc5\xbei avdicije. V filmu je igral prvorazrednega narednika Norma \xc2\xbbHoota\xc2\xab\xc2\xa0Gibsona, elitnega vojaka Delte Force, ki se sam bori v Mogadishuju, Somalija, potem, ko mu naro\xc4\x8dijo, naj odpusti dva izmed najbolj\xc5\xa1ih poro\xc4\x8dnikov. Eric Bana se je znebil te\xc5\xbee, ki jo je pridobil za svojo vlogo Chopperja Reada in pri\xc4\x8del s telovadnim re\xc5\xbeimom nekaj mesecev, preden se je pri\xc4\x8delo snemanje. Med drugim je med pripravami za vlogo skupaj z operaterji Delte Force treniral na Fort Braggu, Severna Carolina, kjer se je u\xc4\x8dil streljati z oro\xc5\xbejem in \xc4\x8distiti sobe._NEWLINE_Njegov naslednji projekt je bil manj uspe\xc5\xa1en avstralski film The Nugget (2002). Komedija prika\xc5\xbee vpliv instantnega bogastva na tri mo\xc5\xbee iz delavnega razreda, ob izzidu pa je do\xc5\xbeivel velik moderatni uspeh v Avstraliji. Eric Bana je scenarij za ta film prebral potem, ko je kon\xc4\x8dal s snemanjem filma Chopper leta 2000 in je bil takoj pripravljen sodelovati pri tak\xc5\xa1nem projektu, saj ga je spominjal na njegovo otro\xc5\xa1tvo in ker so se mu liki v zgodbi zdeli v\xc5\xa1e\xc4\x8dni in zabavni. Med snemanjem filma The Nugget so mu ponudili glavno vlogo, vlogo Brucea Bannerja v filmski upodobitvi stripov Neverjetni Hulk. Za to, da bi vlogo sprejel, se je pri\xc4\x8del zanimati \xc5\xa1ele, ko je izvedel, da pri projektu sodeluje tudi re\xc5\xbeiser Ang Lee. Eric Bana je Anga Leeja ob\xc4\x8dudoval zaradi njegovega dela pri filmu Ledeni vihar in se strinjal, da bo na filmu pri\xc4\x8del delati, \xc5\xa1e preden bo scenarij kon\xc4\x8dan. Povedal je, da je pri tem projektu pri\xc4\x8del sodelovati tudi zato, ker se mu je zdelo, da je imel \xc2\xbblik Brucea Bannerja zelo velik dramati\xc4\x8den potencial\xc2\xab\xc2\xa0in ker bil to \xc2\xbbpravlji\xc4\x8dno neobi\xc4\x8dajen superjunak.\xc2\xab Film Hulk (2003) je s strani filmskih kritikov prejel me\xc5\xa1ane ocene, zaslu\xc5\xbeil je veliko denarja, nastop Erica Bane pa je bil pohvaljen: Jack Matthews iz revije New York Daily News je, na primer, menil, da je Eric Bana lik Brucea Bannerja upodobil \xc2\xbbz enkratno prepri\xc4\x8dljivostjo\xc2\xab. Eric Bana si je z nastopom v tem filmu prislu\xc5\xbeil nominacijo za nagrado Akademije znanstveno-fantasti\xc4\x8dnih, fantazijskih in grozljivih filmov v kategoriji za \xc2\xbbobraz te zvrsti iz prihodnosti\xc2\xab._NEWLINE_Leta 2004 je Eric Bana poleg Brada Pitta zaigral v dobro prodajanem filmu Troja, kjer je imel vlogo princa Hektorja, vodje trojanskih vojnih sil v boju proti gr\xc5\xa1kemu vojaku Ahilu (upodobil ga je Brad Pitt). Re\xc5\xbeiser Wolfgang Petersen mu je vlogo Hektorja ponudil potem, ko je spoznal Brada Pitta, obo\xc5\xbeevalca filma Chopper. Film je bil uspe\xc5\xa1en po vsem svetu, saj je zaslu\xc5\xbeil ve\xc4\x8d kot 364 milijonov $. V Severni Ameriki pa je bil z zaslu\xc5\xbeenimi 133 milijoni $ nekoliko manj uspe\xc5\xa1en.\n_START_SECTION_\nZdaj\xc5\xa1nja dela (2005 - danes)\n_START_PARAGRAPH_\nPotem, ko filmski kritiki niso pohvalili filmov Hulk in Troja, so se za\xc4\x8deli spra\xc5\xa1evati o zmo\xc5\xbenostih Erica Bane. Na vse skupaj se je v intervjuju z revijo Empire Magazine odzovel z besedami: \xc2\xbbSaj ni, kot da je bil [Hulk] neuspe\xc5\xa1nica. Ko si tako dolgo na snemanju, v film veliko prispeva\xc5\xa1 tudi osebno. \xc4\x8ce ne bi bil zadovoljen z rezultatom, bi bil nazadnje prekleto razburjen, a do zdaj sem bil v vsakem primeru zadovoljen. Za film Troja bi mi lahko pla\xc4\x8dali le 50 $, pa ne bi ni\xc4\x8desar ob\xc5\xbealoval.\xc2\xab_NEWLINE_V prihodnjem letu je poleg Daniela Craiga in Geoffreyja Rusha zaigral v kontroverznem filmu Stevena Spielberga, M\xc3\xbcnchen. V filmu je Eric Bana igral Avnerja, agenta organizacije Mossad, ki mu je naro\xc4\x8deno, naj izsledi in ubije teroriste iz organizacije Black September, saj naj bi bili odgovorni za pokol izraelskega atleta na poletnih olimpijskih igrah leta 1972. Film so filmski kritiki zelo hvalili in leta 2006 je bil nominiran za pet oskarjev. Revija Los Angeles Times je napisala, da Eric Bana kot Avner \xc2\xbbprojecira kombinacijo senzitivnosti in brezobzirnosti in \xe2\x80\xa6 ve, kako se soo\xc4\x8di z zaskrbljujo\xc4\x8dimi novimi izku\xc5\xa1njami.\xc2\xab_NEWLINE_Leta 2006 je bil Eric Bana k temu, da se pridru\xc5\xbei Akademiji umetnosti v filmu in znanosti (Academy of Motion Picture Arts and Sciences). Film Sre\xc4\x8dne\xc5\xbe, romanti\xc4\x8dna komedija, na kateri je Eric Bana delal, preden je pri\xc4\x8del snemati film M\xc3\xbcnchen, je iz\xc5\xa1el zgodaj leta 2007. V njem je imel vlogo Hucka Cheeverja, poklicnega igralca pokra, ki mora pozabiti na svoje osebne te\xc5\xbeave in se osredoto\xc4\x8diti na to, da bo zmagal na zelo pomembnem kvartopirskem turnirju v Las Vegasu. Njegov naslednji film je bila avstralska drama Romulus, moj o\xc4\x8de (2007). Film, ki je temeljil na istoimenskem romanu, avtobiografiji Raimonda Gaite, je govoril o paru, ki se trudi vzgojiti svojega sina. Film so kritiki v glavnem hvalili in za svoj nastop je bil Eric Bana nagrajen s svojo drugo nagrado avstralskega filmskega in\xc5\xa1tituta v kategoriji za \xc2\xbbnajbolj\xc5\xa1ega igralca\xc2\xab._NEWLINE_Njegov naslednji projekt je bila zgodovinska drama Druga sestra Boleyn (2008). V filmu je zaigral kralja Henrika VIII. poleg Scarlett Johansson in Natalie Portman. Eric Bana je bil presene\xc4\x8den, ker so mu ponudili vlogo in je kasneje priznal, da bi jo \xc2\xbbpo vsej verjetnosti kar prezrl in poslal naprej,\xc2\xab\xc2\xa0\xc4\x8de bi bila predstavljena pod druga\xc4\x8dnim naslovom. V naslednjem letu je poleg Chrisa Pinea in Zacharyja Quinta zaigral v znanstveno-fantasti\xc4\x8dnem filmu Zvezdne steze. V filmu je upodobil lika Nera, romulanskega ladijskega kapitana, ki se namerava ma\xc5\xa1\xc4\x8devati Spocku, ki ga krivi za uni\xc4\x8denje planeta, iz katerega je pri\xc5\xa1el in njegovih prebivalcev. Film so filmski kritiki v glavnem hvalili, po svetu pa je zaslu\xc5\xbeil ve\xc4\x8d kot 380 milijonov $._NEWLINE_Avgusta 2009 je kot Henry DeTamble poleg Rachel McAdams zaigral v filmski upodobitvi romana \xc5\xbdena popotnika v \xc4\x8dasu. Poleg Adama Sandlerja in Setha Rogena je Eric Bana zaigral tudi v tretjem filmu, ki ga je re\xc5\xbeiral Judd Apatow, Komiki, ki je govoril o stand-up komikih. Film je postal prva uspe\xc5\xa1nej\xc5\xa1a ameri\xc5\xa1ka komedija, v kateri je igral Eric Bana._NEWLINE_Leta 2009 je Eric Bana izdal dokumentarni film Love the Beast, ki ga je produciral in izdal sam. Film je govoril o njegovem razmerju z njegovim prvim avtomobilom in je opisoval, kako se je spremenil v ljubitelja avtomobilov. \xc4\x8cez film i\xc5\xa1\xc4\x8de odgovore na vpra\xc5\xa1anja in modrost, iz katere \xc4\x8drpajo njegovi trije vse\xc5\xbeivljenjski prijatelji ter zvezdniki, kot so Jay Leno, Jeremy Clarkson in Dr. Phil.\n_START_SECTION_\nZasebno \xc5\xbeivljenje\n_START_PARAGRAPH_\nMedtem, ko je igral v seriji Randevu, je pri\xc4\x8del hoditi z Rebecco Gleeson, publicistko kanala Seven Network in h\xc4\x8derko takratnega vrhovnega sodnika Novega Ju\xc5\xbenega Walesa, kasneje pa vrhovnega sodnika Avstralije, Murrayja Gleesona. Poro\xc4\x8dila sta se leta 1997, potem, ko jo je Eric Bana zasnubil na potovanju v Zdru\xc5\xbeene dr\xc5\xbeave Amerike, ki mu ga je pla\xc4\x8dala revija Cleo Magazine, ko so ga leta 1996 imenovali za \xc2\xbbsamca leta\xc2\xab. Skupaj imata dva otroka, sina Klausa (rodil se je avgusta 1999) in h\xc4\x8derko Sophio (rojena aprila 2002). Skupaj \xc5\xbeivijo v Melbourneu. Na svojih uradnih dokumentih ima za priimek \xc5\xa1e vedno svoje rojstno ime, Banadinovi\xc4\x87._NEWLINE_Eric Bana je navdu\xc5\xa1en nad motoristi\xc4\x8dnimi dirkami in sodeluje pri mnogih motoristi\xc4\x8dnih tekmovanjih v Avstraliji. Pri \xc5\xa1tirinajstih je \xc5\xbeelel pustiti \xc5\xa1olo in se izu\xc4\x8diti za motorskega mehanika, vendar ga je njegov o\xc4\x8de prepri\xc4\x8dal, naj dokon\xc4\x8da \xc5\xa1olo in mu svetoval, naj njegov hobij ne postane tudi njegova slu\xc5\xbeba. Svoj prvi avtomobil, 1974 XB Ford Falcon, je za 1100 $ kupil pri petnajstih in ga takrat tudi za\xc4\x8del voziti, leta 1996 pa je prvi\xc4\x8d nastopil na avtomobilisti\xc4\x8dni dirki, Targa Tasmania, teden dni dolgi dirki, pri kateri morajo tekmovalci prevoziti oto\xc5\xa1ko dr\xc5\xbeavo Tasmanijo. Leta 2004 si je kupil Porsche 944, da bi dokon\xc4\x8dal avstralski Porschejev izziv. Izziv je dokon\xc4\x8dal v letu 2004 in novembra tistega leta pristal med prvimi desetimi tekmovalci, nazadnje pa je po tekmovanju Sandown 500 kon\xc4\x8dal \xc4\x8detrti, kar je bil njegov osebni rekord. 21. aprila 2007 je na izzivu na tekmovanju Targa Tasmania tr\xc4\x8dil s svojim avtomobilom XB Falcon. Po\xc5\xa1kodovana nista bila ne on ne njegov avtomobil. Eric Bana se je 15. novembra 2009 pojavil v britanski motorni oddaji Top Gear kot gost za promocijo njegove kampanje \xc2\xbbZvezda v razumno dragem avtomobilu\xc2\xab\xc2\xa0(\xc2\xbbStar in a Reasonably Priced Car\xc2\xab). Izziv v oddaji Top Gear je izpolnil v 1 minuti in 47,5 sekunde, tekmoval pa je na mokri stezi in tako postavil rekord za najhitreje izpoljnjen izziv na mokri stezi._NEWLINE_Eric Bana je obo\xc5\xbeevalec avstralskega nogometa. \xc5\xa0port je vzljubil \xc5\xbee zelo mlad, ko ga je njegov boter odpeljal na ogled nogometnega kluba St Kilda Football Club, njegovega najljub\xc5\xa1ega avstralskega nogometnega kluba. Igre avstralske nogometne lige gleda, kadar je na po\xc4\x8ditnicah v Avstraliji ali kadar promovira svoje filme. Zaradi njegove ljubezni do nogometnega kluba St Kilda FC je bil slednji vklju\xc4\x8den tudi v njegov film Komiki in ga je omenjal, ko je film v letu 2009 promoviral, najbolj odmevno v NBC-jevi oddaji Late Night with Jimmy Fallon. Leta 2010 so ga imenovali za \xc2\xbbprvega lastnika vstopnice mo\xc5\xa1tva St Kilda\xc2\xab.\n_START_SECTION_\nDobrodelna dela\n_START_PARAGRAPH_\nEric Bana je ambasador dobrodene organizacije o\xc4\x8deta Chrisa Rileyja za pomo\xc4\x8d mladim brezdomcem, naslovljene kot \xc2\xbbMladi z ulic\xc2\xab\xc2\xa0(\xc2\xbbYouth off the Streets\xc2\xab). Leta 2008 se je skupaj z o\xc4\x8detom Chrisom pojavil v oglasu, kjer je promoviral prireditve v sklopu organizacije. Je tudi advokat organizacije Mental Illness Fellowship, ki posku\xc5\xa1a pove\xc4\x8dati ozave\xc5\xa1\xc4\x8denost o mentalnih boleznih v Avstraliji. Leta 2004 je posnel mnogo pomembnej\xc5\xa1ih oglasov, s katerimi je promoviral organizacijo. Je tudi aktiven v sodelovanju pri kampanijah za organizaciji Australian Childhood Foundation in Bone Marrow Donor Institute. Od leta 1995 dalje sodeluje tudi pri tekmovanju Motorcycle Riders Association Toy Run v Melbourneu, na katerem ob vsakem bo\xc5\xbei\xc4\x8du zbirajo denar in igra\xc4\x8de za otroke, ki jih potrebujejo._NEWLINE_Leta 2005 je Eric Bana govoril v ozadju dokumentarnega filma Terrors of Tasmania, ki je govoril o tasmanskem vragu. Film je dokumentiral \xc5\xbeivljenje \xc5\xbeenskega tasmanskega vraga, imenovanega Manganinnie in je govoril o neozdravljivi obliki raka, ki ogro\xc5\xbea pre\xc5\xbeivetje le-te \xc5\xbeivalske vrste. Sodeloval je z organizacijo kraljeve dru\xc5\xbebe za prepre\xc4\x8devanje krutosti do \xc5\xbeivali in leta 2004 med snemanjem filma Troja doniral denar za \xc5\xbeivalska zaveti\xc5\xa1\xc4\x8da v Berlinu."